section_heading: Opis dobra
paragraph_text: Na predjelu Tarce u Divuljama nalaze se arheološki ostatci srednjovjekovne crkve sv. Vitala čiji titular upućuje i na moguće ostatke iz starokršćanskog perioda. Iako nam nisu poznati ni oblik crkve kao ni moguće faze obnove, predromanička faza 9. st. je dokazana i obilježena pronalaskom antependija i oltarne ograde koji su naknadno u barokno doba ugrađeni u crkvu sv. Mavra u Žednom na otoku Čiovu. Čest je spomen crkve u pisanim vrelima na predjelu Tarce u Divuljama koji pripada vladarskom veleposjedu Bijaća. Na istom je mjestu u novom vijeku podignuta crkva sv. Klare o kojoj izvori šute, a ista je precizno zabilježena u austrijskom katastru iz 1832. godine. Crkva sv. Klare je porušena najvjerojatnije u prvoj polovici 20.st.